SL Uradni list Evropske unije C 197/14

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 197/09

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„COLLINE PONTINE“

ES št.: IT-PDO-0005-0499-28.09.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole e Forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E-naslov: saco7@politicheagricole.it

2. Vlagatelj:

Naziv: Associazione Provinciale Produttori Olivicoli di Latina Naslov: Via Don Minzoni 04100 Latina LT ITALIA Tel. +39 0773668957 Faks +39 0773668957 E-naslov: aspollatina@libero.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.5 – Olja in masti – ekstra deviško oljčno olje

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Colline Pontine“

4.2 Opis:

Ekstra deviško oljčno olje z naslednjimi fizikalnimi in kemičnimi lastnostmi:

KEMIČNO – FIZIKALNA OCENA Skupna kislost, izražena kot oleinska kislina: največ 0,6 gramov na 100 gr olja Vrednost peroksidov: največ 12 Vrednost polifenolov: več kot 100 mg/kg Oleinska kislina: najmanj 72 odstotkov

ORGANOLEPTIČNE LASTNOSTI: barva – od izrazito zelene do rumene z zlatimi odsevi. Barva je odvisna od časa obiranja oljk sorte Itrana, ki se zaradi stopenjskega zorenja lahko začne novembra in podaljša do 31. januarja naslednjega leta. Ta lastnost sorte omogoča pridelovalcem oljk in proizvajalcem ekstra deviškega oljčnega olja „Colline Pontine“, da načrtujejo obiranje glede na različne sezonske dejavnike (vreme, količina pridelka v oljčnih nasadih). V olfaktoričnem smislu je za ekstra deviško oljčno olje „Colline Pontine“ značilna srednja do izrazita sadna aroma zelenih oljk; v ustih pusti okus po mandljih in ima značilno zeliščno aromo; značilen je vonj po (zelenih) paradižnikih. Olje je blago do srednje trpko in pikantno. ORGANOLEPTIČNI DESKRIPTORJI POVPREČJE Nepravilnosti 0 Sadnost oljk 4–7 Grenkoba 3–5 Pikantnost 3–5 Vonj paradižnika 3–6

Ekstra deviško oljčno olje „Colline Pontine“ ZOP se pridobiva iz naslednjih sort oljk:

— „Itrana“ od 50 % do 100 %,

— „Frantoio“ in „Leccino“ do 50 %,

— druge sorte: največ 10 %.

4.3 Geografsko območje:

Območje pridelovanja oljk z zaščiteno označbo porekla „Colline Pontine“ zajema upravno območje občin v pokrajini Latina v deželi Lazio:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma in Damiano, Sermoneta, Sezze, Sonnino, Spigno Saturnia in Terracina.

4.4 Dokazilo o poreklu:

Vsako fazo proizvodnega procesa je treba nadzirati ter dokumentirati vse vhodne in izhodne proizvode. Na ta način ter z vpisom katastrskih parcel, kjer poteka proizvodnja, in imen proizvajalcev, mlinarjev in polnilcev v ustrezne registre, ki jih vodi nadzorni organ, ter s prijavljanjem proizvedenih količin nadzornemu organu, se zagotavlja sledljivost proizvoda. Nadzorni organ opravlja inšpekcijo vseh fizičnih in pravnih oseb, vpisanih v registre, kot je določeno v specifikaciji proizvoda in v ustreznem inšpekcijskem načrtu.

4.5 Metoda pridobivanja:

V specifikaciji je med drugim predvideno, da se v okviru upravljanja zemljišč vrhnja plast zemlje mehansko obdela, kar tudi uniči del plevela. Zatravljanje je dovoljeno. Kemično zatiranje plevela je dovoljeno. Pesticide je treba uporabljati pod nadzorom, da se čim bolj zmanjšajo ali preprečijo ostanki pesticidov na oljkah. Pridelek oljk ne sme presegati 100 kg na drevo. Obiranje mora potekati ročno, lahko tudi strojno, če se pri tem poskrbi, da oljke med obiranjem ne padejo na tla. V vsakem primeru je treba uporabiti mreže. Pobiranje oliv, ki so same padle na tla, je prepovedano. Obiranje se začne, ko oljke začnejo zoreti in se zaključi okrog 31. januarja. Uporaba kemičnih izdelkov, ki povzročajo ali spodbujajo odpadanje plodov, je prepovedana. Za prevoz oljk se uporabijo posode z luknjičastim dnom, ki jih je možno oprati. Uporaba posod iz nerjavečega jekla ali drugih materialov, ki jih je možno oprati in se uporabljajo za shranjevanje hrane, je dovoljena, ker se oljke v teh posodah obdelajo še istega dne. V vsakem primeru je treba oljke zmleti v 48 urah po obiranju. Izrecno je prepovedana uporaba kemičnih in/ali bioloških pripravkov, kot tudi mehanskih pripomočkov (smukec), zato so za iztiskanje olja dovoljeni samo takšni mehanski in fizikalni postopki, pri katerih olje, kolikor je mogoče, ohrani svoje lastnosti. Z oljk je treba odstraniti liste in jih oprati, da se odstranijo morebitni ostanki pesticidov ali tujkov. Za iztiskanje olja se lahko uporabljajo samo takšni mehanski in fizikalni postopki, pri katerih olje ohrani čim več prvotnih značilnih lastnosti oljk. Stiskanje je treba opraviti pri temperaturi oljčne kaše največ 33 °C, in sicer ne več kot 50 minut. Ponovna predelava je prepovedana. Pri iztiskanju olja je prav tako prepovedana uporaba izdelkov s kemičnimi ali biološkimi učinki in uporaba smukca. Količina iztisnjenega olja ne sme presegati 27 % teže oljk. Ekstra deviško olje z zaščiteno označbo porekla „Colline Pontine“ se lahko prideluje le z biološko metodo. Embalaža, v katero za prodajo pakira ekstra deviško oljčno olje z zaščiteno označbo porekla „Colline Pontine“, mora biti iz temnega stekla, keramike ali nerjaveče kovine, prostornine največ 5 litrov, iz zakonsko dovoljenih materialov ter mora imeti spodaj opisano nalepko. Olje se lahko pakira tudi v vrečke z enkratnim odmerkom iz aluminijeve folije in drugih primernih zakonsko dovoljenih sintetičnih materialov prostornine 10 ml, na katerih morajo biti navedeni podatki določeni z veljavnim predpisom, in zaporedna številka, ki jo dodeli nadzorni organ. Pridelava oljk, stiskanje in stekleničenje ekstra deviškega olivnega olja z zaščiteno označbo porekla „Colline Pontine“ mora potekati na območju pridelave iz točke 4.3, da se prepreči poslabšanje in izguba njegovih organoleptičnih lastnosti med stiskanjem, skladiščenjem in postopkom certificiranja ekstra deviškega olivnega olja „Colline Pontine“. Tveganje za takšno poslabšanje kakovosti proizvoda se namreč bistveno poveča zaradi izpostavljenosti svetlobi, toploti in kisiku med prevozom proizvoda zunaj območja pridelave.

4.6 Povezava:

Ekstra deviško oljčno olje „Colline Pontine“ z zaščiteno označbo porekla ima posebne značilnosti in lastnosti, ki izhajajo iz okolja, zlasti iz sorte „Itrana“, ki drugje ni tako razširjena in ima zaradi rasti na območju iz točke 4.3 posebne kakovostne značilnosti, ki dajejo ekstra deviškemu oljčnemu olju „Colline Pontine“ izrazit in poseben organoleptični okus.

Ekstra deviško oljčno olje „Colline Pontine“ lahko opišemo kot harmonično zaradi izjemno ugodne sinergije ter zaradi kakovosti in homogenosti samih lastnosti, zato je olje zelo dobro sprejeto v širokem krogu potrošnikov.

Na območju pridelave iz točke 4.3 so tla večinoma sestavljena iz apnenčastih, pretežno trdnih plasti, ki geološko spadajo v pozni mezozoik; takšna tla, z običajno zelo tanko obdelovalno plastjo, so zelo prepustna in večji del leta suha. Za podnebje, ki je sredozemsko, so značilne blage zimske temperature, ki redko padejo pod ničlo. Pridelovanje oljk prevladuje v hribovitem območju pokrajine Pontina v skoraj neprekinjenem pasu, ki se od območij Rocca Massima in Cori razteza v jugovzhodni smeri do občin Minturno in Castelforte na obrobju pokrajine Neapelj.

Sorta oljk Itrana, ki se imenuje tudi Oliva di Gaeta, Trana, Oliva Grossa, Cicerone, prevladuje v območju pridelave ekstra deviškega oljčnega olja „Colline Pontine“, ker ta sorta predstavlja kar 70 % gojenih rastlin. Med sorto Itrana in območjem iz točke 4.3 obstaja posebna in pristna povezava, njena sopomenka Oliva di Gaeta pa nakazuje starodavni izvor gojenja te sorte, ki se je pozneje razširilo z območja Gaeta, Itri in Formia v rimsko papeško državo, torej po celotnem hribovitem in goratem območju pokrajine Pontina. Stalna razširjenost sorte Itrana na tem območju je rezultat starodavne tradicije gojenja oljk; zaradi stoletne in cenjene uporabe podvrste oljk (oliva di Gaeta) v namizni obliki je Itrana katalogizirana tudi kot namizna oljka; z agronomskega stališča je obiranje oljk, predvsem zaradi postopnega obarvanja, zelo pozno.

Teren, prevladujoč sloj prsti, podnebje in mešanica različnih sort določajo glavni značilnosti ekstra deviškega oljčnega olja „Colline Pontine“, ki sta ravnovesje in skladnost. Z gojenjem sorte Itrana na drugih območjih v Italiji dobimo pravzaprav proizvod s spremenjenima vsebnostjo kislin in količino polifenolov ter s tem povezanima grenkobo in pikantnostjo, kar potrjujejo tudi nedavne študije, ki sta jih opravila regionalni inštitut dežele Lazio Istituto Sperimentale per l’Olivicoltura Sez. di Spoleto, Arsial Lazio, I.S.O.L. in rimska univerza „La Sapienza“ v okviru regionalnega programa za izboljšanje kakovosti olja, ki ga financira Evropska unija v skladu z Uredbo (ES) št. 2407/2001.

Ekstra deviško oljčno olje „Colline Pontine“ ima značilen, bolj ali manj izrazit zeliščno-sadni okus z ustrezno in uravnoteženo sledjo grenkobe in pikantnosti ter enkratno aromo „zelenega paradižnika“, ki je ne najdemo na drugih sosednjih ali oddaljenih območjih.

Te lastnosti potrjujejo najpomembnejša državna in mednarodna priznanja za kakovost že od leta 1872, številni zgodovinski viri ter pedoklimatski pogoji in sorte, zaradi katerih so organoleptične lastnosti tega olja izredno harmonične. V pokrajini Pontina, zlasti v oljčnih nasadih ob vznožju hribov, ki spadajo na območje pridelovanja, je pridelava oljk tesno povezana z družbeno strukturo, saj je skozi stoletja vplivala na razvoj območja in na življenje generacij, ki so si tukaj sledile, ter spodbujala gospodarstvo območja, ki skoraj izključno temelji na pridelovanju oljk. Podnebje je blago in primerno za rast oljčnih dreves, zemljišča v omejenem območju pridelovanja se nahajajo v hribih ali ob vznožju hribov; struktura tal je kamnita, prodnata ali prhka in prilagojena orografski strukturi gora Lepini, Ausoni in Aurunci. Tla so večplastna in ležijo v smeri jug–jugozahod proti morju. Orografski sistem dejansko tvori teraso, obrnjeno proti morju v dolžini več kot 100 km, in je eno najobsežnejših območij v Italiji v smislu homogenosti in geografskih pogojev. Za oljčne nasade je že stoletja značilna sorta „Itrana“, ki je razširjena v Laziu, vendar ta sorta prevladuje samo v pokrajini Latina (v oljčnih nasadih občin Sonnino in Itri predstavlja 90 % obstoječih dreves). Drevesa se dobro razvijajo kljub pedološkim razmeram, ki so zaradi velikih višinskih razlik precej neugodne.

Papeška država se ni samo intenzivno posvečala vprašanju močvirij, ampak je z odlokom, ki ga še danes hrani zgodovinski arhiv pokrajine Latina, ponudila nagrado 10 skudov za vsakih 100 posajenih oljčnih dreves; tako je bilo leta 1786 posajenih 48 901 hektarjev oljčnih dreves. Tudi kataster iz 18. stoletja potrjuje veliko razširjenost pridelovanja oljk. Italijanska država je od nekdaj cenila lokalno pridelavo oljk in jo ščitila pred nepredvidljivimi spremembami trga ter skrbela za predstavitev tega proizvoda na različnih razstavah. V obdobju melioracije je olje, proizvedeno na tem območju, ohranjalo svojo vrednost s sodelovanjem na različnih mednarodnih razstavah, medtem ko se je v obdobju avtarkije, kljub upadu mednarodne trgovine, izvajala politika vlaganja v pridelovanje oljk po najsodobnejših tehnikah, ki so jih na podeželju uvajale tedanje katedre za kmetijstvo.

4.7 Nadzorni organ:

Pooblaščen nadzorni organ je zasebni organ.

Naziv: 3A-PTA Naslov: Fraz. Pantalla 06050 Todi PG ITALIA Tel. +39 07589572224 Faks +39 0758957257 E-naslov: certificazione@parco3a.org Spletna stran: http://www.parco3a.org

4.8 Označevanje:

Vse posode morajo biti zaprete tako, da po prvi uporabi pokrovček ni več cel, ime zaščitene geografske označbe porekla „Colline Pontine“ pa mora biti napisano z velikimi črkami, ki jih ni moč izbrisati, v barvi, ki je v močnem kontrastu s samo nalepko, tako da ga je možno jasno razlikovati od drugih podatkov na nalepki. Na nalepki mora biti napis „Colline Pontine“ s črkami, ki so večje od drugih navedb na sprednji in na hrbtni strani nalepke. Navedba „D.O.P. denominazione d’origine protetta“ mora biti takoj pod geografskim nazivom „Colline Pontine“ z enako velikimi črkami kot zgoraj napisano ime. Navedba imen, podjetij in zasebnih blagovnih znamk je dovoljena, če proizvoda ne hvalijo ali če ne zavajajo potrošnika. Navedba imen podjetja, posestva, kmetije in njihovih lokacij ter navedba pakiranja v oljčnem gospodarstvu, združenju oljčnih gospodarstev ali podjetju za pridelavo oljčnega olja na območju pridelovanja je dovoljena samo, če je proizvod pridobljen izključno iz oljk, obranih v oljčnih nasadih navedenega gospodarstva. Na sprednji strani nalepke je treba obvezno navesti leto pridelave oljk. Na nalepki je dovoljena navedba biološke metode proizvodnje olja. Logotip označbe „Colline Pontine“, katerega struktura in barva sta podrobno opisani v specifikaciji, sestavlja podoba treh stolpov v dorskem slogu v rumeni barvi, nad katerim so oljke sivozelene barve, ki so večje od stolpov, v ozadju so hribi. Te podobe so sklenjene z okroglo obrobo, v kateri je napis „Colline Pontine“. Simbolika se nanaša na predrimske naselbine in na sosledje treh gorovij: Lepini, Ausoni in Aurunci. Logotip se lahko loči od nalepke, če je na isti strani kot nalepka.